**Ványa bácsi – Buborékkeringő: Kelettől nyugatig ünneplik Csehov klasszikusát**

**A Ványa bácsi – Buborékkeringő című film a nemzetközi figyelem középpontjába került: a különleges hangulatú alkotást egymás után hívják meg fesztiválokra New York-tól Indiáig.**

A film győzelméért szoríthatunk a július 17-én induló, immár 30. alkalommal megrendezett New York-i Stony Brook Filmfesztiválon, valamint a bécsi Replay Nemzetközi Filmfesztiválon is. Külön öröm, hogy a film már elnyerte a Cinema Father Nemzetközi Filmfesztivál legjobb filmnek járó díját az indiai Bangalore-ban.

A Megafilm Service Kft. gyártásban készült 90 perces tévéfilm idén január 22-én, a Magyar Kultúra Napján debütált a Dunán. A film Anton Pavlovics Csehov klasszikusának friss, kortárs újragondolása, különleges képi világgal és mélységgel mesél az emberi kapcsolatokról, az elmulasztott lehetőségekről és a csendben tomboló vágyakról. A ***„Ványa bácsi – Buborékkeringő”*** nemcsak itthon, de nemzetközi porondon is visszhangra talált: az elmúlt hónapokban több nemzetközi fesztivál programjába is beválogatták, a közönség és a zsűri pedig egyaránt felfedezte egyediségét.

Külön megtiszteltetés a film számára, hogy bekerült egy rangos európai fesztivál idei magyar programjába is és továbbra sem áll meg: a fesztiválszezon és a nyári vetítések újabb lehetőségeket hoznak, a gyártó pedig nemzetközi meghívásokról tárgyal, többek között Vietnámban terveznek vetítést a „Ványa bácsi – Buborékkeringőnek”.

A film a Megafilm Service és a Médiaszolgáltatás-támogató és Vagyonkezelő Alap (MTVA) koprodukciójában, a Magyar Nemzeti Filmintézet támogatásával készült.  Iván szerepében **Görög László**t láthatjuk, partnerei **Szervét Tibor** (Jakab), **Szabó Győző** (Doktor), **Czakó Julianna** (Léna), **Molnár Piroska** (Rozália), **Csarnóy Zsuzsanna** (Mária), **Martos Hanga** (Szonja), **Bede-Fazekas Szabolcs** (Csimi)**.**

**Alkotók:** Rendező – **Fazakas Péter,** Producer – **Helmeczy Dorottya, Kálomista Gábor**, Line producer – **Filip Fruzsina**, Forgatókönyvíró – **Somogyi György,** Társíró – **Kun-Béres Anikó**, Látványtervező – **Valcz Gábor,** Jelmeztervező – **Zelenka Nóra**, Operatőr – **Dévényi Zoltán**, Zeneszerző – **Asher Goldschmidt**, Vágó – **Kovács Zoltán,** Gyártásvezető – **Endrődy Balázs**